האם לוח המסרים בבניין פוקס-ניוז נפרץ ונשתלו בו מסרים אנטי-ימניים? הרשת מכחישה, אולם סרטון שהתפרסם באינטרנט מראה אחרת
מסרים הושתלו בלוח המסרים הדיגיטלי שבחזית בניין רשת הטלוויזיה האמריקאית פוקס-ניוז בניו-יורק, מדווח האתר Cnet. על-פי האתר, סרטון שהופץ ביו-טיוב מתעד את מה שנראה כעוד פריצה של האקרים אל כלי תקשורת מרכזי, אחרי שבמהלך השבוע נשתלה באתר PBS ידיעה שלפיה הראפר המנוח טופאק חי בניו-זילנד. בפוקס מכחישים וטוענים כי הסרטון זויף. בלוח הדיגיטלי שנראה בסרטון נכתבו מסרים כדוגמת "משקרים לנו. אנשי הימין פוגעים במעמד הבינוני ומנסים לחבל באיגודי העובדים" ו"הכלכלה שלנו גדולה יותר מרוב כלכלת כל ארצות אירופה, ארצנו אינה מרוששת, אנחנו הארץ העשירה בעולם". המשתמש שהעלה את הסרטון ליו-טיוב, המסתתר תחת הכינוי "hiropro999", הגיב שלשום להכחשת הרשת: "כמובן שפוקס לא מודה שהאקרים פרצו ללוח. כדי להוכיח שזה מה שקרה, אני אעלה בשעות הקרובות וידיאו שמסביר כיצד השתלתי את המסרים". אולם, סרטון כזה טרם התפרסם.